སྐྱིད་མགོ་ཚུགས་རྗེས་གཅུང་པོར་མནའ་མ་བླངས་པ་དང་མནའ་མ་དང་ཨ་མའི་དབར་འབྲེལ་བ་ཡག་པོ་མ་བྱུང་བའི་ཁར་ཕ་དང་ཡང་འབྲེལ་བ་ཡག་པོ་མ་བྱུང་བ་དེས་ཕ་མ་གཉིས་ཀའི་སེམས་ལ་སྡུག་གི་ས་བོན་བཏབ་པ་དང་།དེ་ནས་བཟུང་འཚོ་བ་ཞན་དུ་མ་སོང་ནའང་ཁྱིམ་ཚང་ནང་འཆམ་མཐུན་མེད་པ་དང་གྲ་མ་འགྲིག་པ་ཡང་ཡང་བྱུང་བས་སྐྱིད་པའི་ཉི་མ་སྤྲིན་པས་སྒྲིབ་མགོ་ཚུགས།དེ་རྗེས་ཁོ་བོ་གཞིས་འཁོར་ལ་ལོག་ནའང་རྣམ་ཀུན་ལྟར་གྱི་ཕ་མ་བུ་ཕྲུག་མཉམ་འཛོམ་བྱུང་རྗེས་སྐད་ཆ་ག་རེ་ཡོད་པ་ཚང་མ་ཧ་ཧུ་ཞེས་ཕར་བཤད་ཚར་བཤད་བྱེད་པའི་རྣམ་པ་དེ་མཐོང་རྒྱུ་མེད་པར།དེ་བས་ཀྱང་ལྐོག་རུ་སྡུག་མང་པོ་ཞིག་འདྲེན་བཞིན་ཤུགས་རིང་ནར་ནར་འབྱིན་གྱི་ཡོད་པས་ཁོ་བོ་ཡང་སེམས་པ་སྐྱིད་པོ་ཞིག་གཏན་ནས་ཡོང་གི་མེད།འོན་ཀྱང་ཁོང་ཚོ་ནི་ལས་བྱེད་པའམ་ཡང་ན་གྲོང་ཁྱེར་གྱི་གྲོང་མི་དང་མི་འདྲ་བར་ཁྱིམ་དུ་ངལ་རྩོལ་ནུས་ཤུགས་མང་པོ་ཞིག་མེད་པ་མི་འགྲིག་པ་དང་།ལྷག་པར་དངོས་ཡོད་ཆ་རྐྱེན་གྱི་ཚོད་འཛིན་ནན་པ་དང་ཁྱིམ་ཚང་ཆེན་པོའི་འདུ་ཤེས་ཟབ་པས་སོ་སོ་ལོགས་སུ་གྱེས་རྒྱུའི་བསམ་བློ་ཧ་ལམ་མི་གཏོང་བ་དང་།སྐབས་འགར་བསམ་བློ་དེ་ལྟ་འཁོར་ནའང་སྔ་འདང་ཕྱི་འདང་མང་པོ་ཞིག་བྱས་རྗེས་གང་ལྟར་ཁ་གཏད་ནི་རང་གི་བུ་ཕྲུག་ཆགས་རྒྱུ་ཡིན་པ་དང་བུ་ཕྲུག་ཚང་མ་རང་གི་ཤ་ལས་ཆད་པ་ཡིན་པས་སྙིང་རྗེ་ཡི་རེད་ཁོ་ན་སྙམ་སྟེ་འགྲིག་ཐབས་དང་བཟོད་སྒོམ་ཁོ་ན་བྱས་པར་མ་ཟད།གནས་ཚུལ་གང་འདྲ་ཞིག་བྱུང་ནའང་བུ་ཕྲུག་དང་ཁྱིམ་ཚང་ལ་འཛིན་པའི་འདུ་ཤེས་དང་ཤ་ཚ་གཏན་ནས་མི་ལྷོད་པར་སྔར་བཞིན་ལོ་གཞོན་པ་ཚོ་དང་ཁྱིམ་ཚང་གི་ཆེད་དུ་ལས་ཀ་ཉིན་གཅིག་ལྟར་བྱེད་པ་དང་།བསམ་བློ་གྲུ་ནང་དུ་གཏོང་བ་ལས་ལོག་པ་གཏན་ནས་གཏོང་གི་མེད།སྐབས་འགར་ངས་ད་ནི་ཕྲུ་གུ་ལོངས་པ་དང་ཁྱིམ་གྱི་འགན་འཁུར་མི་ཐུབ་པ་མེད་པས་གཉིས་ཀ་མཉམ་དུ་ལྷ་སར་གནས་མཇལ་འདྲ་ལ་ཤོག་ཅེས་བརྗོད་ཚེ་གཉིས་ཀ་ཐོན་ན་ནང་གི་ལས་ཀ་འཐུས་ཤོར་གྱི་རེད་ཅེས་ག་དུས་ཡིན་ནའང་རེས་མོས་བྱེད་པ་ལས་མཉམ་དུ་གཏན་ནས་མི་ཡོང་བར་མ་ཟད།ལྷ་སར་བསླེབས་ནས་གཟའ་འཁོར་གཅིག་ཙམ་འགྲོ་སྐབས་ཡར་ལོག་མཁན་གྱི་རླངས་འཁོར་འཚོལ་རོགས་ཞེས་བྲེལ་བ་སྐུལ།ངས་རླུང་དང་བཅས་ཏེ་བྲེལ་བ་དེ་འདྲ་བྱ་རྒྱུ་ག་རེ་ཡོད་དམ་ཞེས་བཤད་ན་སྐབས་འགར་སོ་ནམ་ཞིང་ལས་ལ་ཁག་འདོགས་པ་དང་།སྐབས་འགར་ཕྱུགས་གཡོག་བྱ་རྒྱུར་ཁག་བཏགས་ཏེ་ཧ་ལམ་སོ་སོ་ཁྱིམ་དུ་མེད་ན་ཁྱིམ་གྱི་ལས་ཀ་མང་པོ་ཞིག་ཁུངས་འཁྱོལ་གྱི་མེད་པའི་བཟོ་སྟོན་པ་དང་འགྲོ་རྩིས་བྱས་རྗེས་ལམ་སང་ལོག་མ་ཐུབ་ན་སེམས་གནས་སར་མིག་གནས་པས་གང་ལྟར་མ་བཏང་ཀ་མེད་ཡོང་གི་ཡོད།